b'\n_START_ARTICLE_\nAmerigo Vespucci\n_START_SECTION_\n\xc5\xbdivljenje in delo\n_START_PARAGRAPH_\nRodil se je v ugledni a obubo\xc5\xbeani dru\xc5\xbeini. Svoje znanje je prejel od svojega strica Giorgia Antonia Vespuccija, dominikanskega meniha, prijatelja in kolega Savonarola. Najprej je kot ban\xc4\x8dnik slu\xc5\xbeil bogatim in gospodarsko vplivnim Medi\xc4\x8dejcem, leta 1490 pa je zapustil Firence in se preselil v \xc5\xa1pansko Sevillo, kjer je okoli leta 1493 spoznal Kolumba ter se leta 1497 kot navigator na jadrnici odpravil na prvo potovanje, ki ga je pla\xc4\x8dala \xc5\xa1panska vlada z navodilom raziskovanja novih celin. Iz Seville se je preselil v Lizbono. Omeniti je \xc5\xa1e potrebno, da je bil \xc5\xbee leta 1496 bil odgovoren za opremljanje \xc5\xa1panske flote njihove mornarice. Amerigo je jadral iz \xc5\xa0panije proti zahodu v odpravi, ki je raziskovala sosedstvo rta Paria (severni del Ju\xc5\xbene Amerike), ozna\xc4\x8dil nekaj sto kilometrsko obmo\xc4\x8dje obale in odplul vse do Trinidada ter ustja reke Orinoko. Vrnil se je junija 1500. Odkril je obmo\xc4\x8dje okrog Maracaibskega jezera, ki ga je zaradi kolib tamkaj\xc5\xa1njih prebivalcev na kolih poimenoval kar Venezuela (\xc2\xbbMale Benetke\xc2\xab). \xc5\xbde maja naslednjega leta je stopil v slu\xc5\xbebo na jadrnici Emanuel Portugalski, s katero se je udele\xc5\xbeil odprave, ki je obiskala obalo Brazilije. Maja 1503 je poveljeval eskadronu karavel, ki je raziskovala Malako, vendar z delom odprave, ki je potem odplula v Brazilijo, kjer je raziskal Ba\xc3\xada de Todos os Santos (Zaliv vseh svetih). Tukaj je ostal pribli\xc5\xbeno dva meseca, nakar je vodil 260 zaveznikov na jug, kjer so v bli\xc5\xbeini Rta Frio postavili utrdbo. Zaveznike je pustil tam in se vrnil v Lizbono junija 1504. V za\xc4\x8detku leta 1505 je prejel od kralja Ferdinanda \xc5\xa1pansko dr\xc5\xbeavljanstvo, 22. marca 1508 pa ga je kralj postavil za kapetana majorja kraljevske mornarice. Dobil je tudi svoje mesto na dvoru in pisarno, ki jo je uporabljal do svoje smrti. Njegova glavna naloga je bila priprava generalnega opisa obal in ocenitev stro\xc5\xa1kov novih odprav. Za potovanja je pripravil vso potrebno dokumentacijo, vklju\xc4\x8dno z na\xc4\x8drti do tedaj poznanih obal, opozoril in navodil._NEWLINE_Spor okoli prevzema primata kdo je prvi raziskal Ameriko in s tem imena Amerike je buril dolga stoletja duhove raziskovalcev. Iz vseh ohranjenih zapisov je znano, vendar ne dokazano, da je Amerigo Vespucci odkril Ju\xc5\xbeno Ameriko. _NEWLINE_Poleg njegovih raziskovanj ju\xc5\xbenoameri\xc5\xa1ke celine so pomembni tudi njegovi potopisi, ki so pod naslovom Terra nova (Novi svet) iz\xc5\xa1li leta 1504 v lorenskem mestu Saint-Die`. V njih je Vespucci predstavil svojo trditev, da so novo odkrite de\xc5\xbeele na zahodu samostojna celina in niso del azijske celine. Prav tako je zagovarjal dejstvo, da morajo biti le te de\xc5\xbeele med seboj povezane. Njegovo trditev o tem, da so novo odkrite de\xc5\xbeele samostojna celina, je med letoma 1519 in 1521 potrdil \xc5\xa0panec Ferdinand Magellan, ki je preplul morski preliv med ju\xc5\xbenoameri\xc5\xa1ko celino in Ognjeno zemljo ter priplul v Tihi ocean. Leta 1507 je iz\xc5\xa1el zemljevid tedanjega sveta, ki sta ga izdelala Martin Waldsem\xc3\xbcller in Mathias Ringmann, pod naslovom Universalis cosmographia. V njem je Novi svet prvi\xc4\x8d poimenovan po Amerigu Vespucciju kot Amerika.'